Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 395/08)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen.

ENHEDSDOKUMENT

»PISTACCHIO DI RAFFADALI«

EU-nr.: PDO-IT-02449 — 22.2.2019

BOB (X) BGB ( )

1. Betegnelse

»Pistacchio di Raffadali«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Den beskyttede oprindelsesbetegnelse »Pistacchio di Raffadali« er forbeholdt det produkt med skal, uden skal eller uden kernehinde, der stammer fra planter med det botaniske navn Pistacia vera, kultivar »Napoletana«, også kaldet »Bianca« eller »Nostrana«, podet på terpentintræ (Pistacia terebinthus), i folkemunde kaldet »Scornabeccu«.

På de enkelte plantager tillades op til 5 % af planter af andre kultivarer end »Napoletana« og/eller af andre podestammer end Pistacia terebintus.

Under alle omstændigheder er produkter, der stammer fra planter af andre sorter end kultivaren »Napoletana« og/eller andre podestammer end Pistacia terebintus, ikke omfattet af certificeringen.

På afsætningstidspunktet skal »Pistacchio di Raffadali« opfylde følgende fysiske og organoleptiske krav:

— totalt olieindhold > 30 %

— kimbladenes farve: grøn, forhold mellem klorofyl a og b ≥ 1,3

— smag: sød, behagelig og udtalt

— vandindhold ≤ 6,5 %

— palmitoleinsyreindhold ≥ 0,7 %

— aflang form.

3.3. Foder (kun for animalske produkter) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Plantning, dyrkning, høst, tørring, fjernelse af det grønne frøgemme, afskalning og fjernelse af kernehinde.

3.5. Særlige regler for udskæring, rivning eller emballering osv. af det produkt, som den registrerede betegnelse henviser til

»Pistacchio di Raffadal« kan bringes i handelen som følger:

— Produkt med skal, uden skal eller uden kernehinde bestemt til forarbejdning og ikke bestemt til den endelige forbruger: i stofposer og/eller andet egnet materiale, op til en vægt på 25 kg

— Produkt med skal, uden skal eller uden kernehinde bestemt til den endelige forbruger: i egnede emballagetyper, der er gennemsigtige, eller som har et gennemsigtigt vindue, hvorigennem produktet er synligt.

3.6. Særlige regler for mærkning af det produkt, som betegnelsen henviser til

Emballagen og/eller poserne skal ud over det grafiske EU-symbol for BOB og det beskrevne logo være forsynet med betegnelsen »Pistacchio di Raffinadali«, der skal fremstå med tydelige bogstaver, der ikke kan slettes, og som tydeligt kan skelnes fra enhver anden tekst.

Logoet for »Pistacchio di Raffadali« består af et rektangel, inden for hvilket der er en grafisk gengivelse af en gren af pistacietræet med tre ovale blade og fire pistacienødder inden i åbne skaller; under rektanglet står med store bogstaver af skrifttypen Gotham medium betegnelsen »PISTACCHIO DI RAFFADALI D.O.P.«.

4. Kort angivelse af det geografiske områdes afgrænsning

Produktionsområdet for »Pistacchio di Raffinadali« ligger inden for de administrative grænser for følgende kommuner i provinsen Agrigento: Raffadali, Joppolo Giancaxio, Santa Elisabetta, Agrigento, Cianciana, Favara, Racalmuto, Sant'Angelo Muxaro, San Biagio Platani, Cattolica Eraclea, Casteltermini, Santo Stefano Quisquina, Aragona, Comitini, Grotte, Montallegro, Alessandria della Rocca, Siculiana, Realmonte, Naro, Porto Empedocle, Castrofilippo, Campobello di Licata, Ribera, Canicatti, Palma di Montechiaro, Ravanusa og Camastra samt i Montedoro og Serradifco i provinsen Caltansetta.

5. Tilknytning til det geografiske område

Dyrkningen af pistacienødder bredte sig særligt i anden halvdel af 18. århundrede, hvor hele græsgange og uopdyrkede arealer blev omdannet til pistacieplantager, og dyrkningen af pistacie blev omdrejningspunktet for hele jordbrugssystemet og økonomien i området.

Dyrkningsområdet er kendetegnet ved jorde af kalkholdig oprindelse, der er typiske for evaporitserien, og af et halvtørt subtropisk middelhavsklima med lange og tørre somre, idet nedbøren er koncentreret i efterårs- og vinterperioden, og der er store temperaturudsving mellem dag og nat, men temperaturen kommer sjældent i nærheden af frysepunktet.

Anvendelsen og valget af terpentintræet (Pistacia terebinthus) som podestamme, der har tilpasset sig de lange, tørre perioder, beskaffenheden af de kalkholdige substrater og anlægningen af plantager, der vender mod syd og er udsat for solindstrålingen, udgør tilsammen faktorer, som er resultatet af menneskers bevidste beslutninger, der gør det muligt at opnå en frugt med særlige kvalitetskendetegn, herunder et højt olieudbytte. Dette kendetegn begunstiges af høje omgivelsestemperaturer i sommerperioden, som i løbet af frugtens fremkomst fører til en højere produktion af fedtsyrer, der er grundbestanddelen i olien fra denne pistacie. Undersøgelser af klimaet i dyrkningsområdet for »Pistacchio di Raffadali« har vist, at i forhold til andre områder, der egner sig til dyrkning af pistacie i den østlige del af Sicilien, optræder der i den tørre periode større temperaturudsving og højere månedlige gennemsnitstemperaturer og større højeste temperaturer.

Et andet særligt kendetegn er den søde, behagelige og udtalte smag, der hænger sammen beskaffenheden af jorden i dyrkningsområderne. Det er velkendt, at optagelsen af næringsstoffer afhænger af jordens pH-værdi, og at makronæringsstoffer som kalk, fosfor, kalium og magnesium begunstiges af værdier på over 7. De jordprøver, der er udtaget i produktionsområdet for »Pistacchio di Raffadali«, har vist, at der er tale om let kalkholdige (let alkaliske) jorde med pH-værdier på over 7,5.

»Pistacchio di Raffadali« har endvidere en meget sammensat fedtsyreprofil med et indhold af palmitoleinsyre på mindst 0,7 %.

Den menneskelige faktor kommer navnlig til udtryk ved jordbrugerens evne til at dyrke »Pistacchio di Raffadali« ved anvendelse af en særlig metode, der består i at holde planten så lav, at de nederste grene næsten rører jorden. Denne dyrkningsmetode, der oprindelig opstod for at gøre det lettere at udføre høsten, der foregår manuelt, og for at undgå gradvis modning af klaserne, har i årenes løb også præget landskabsbilledet.

Således er jordbrugeren takket være denne århundredgamle aktivitet blevet den vigtigste aktør bag disse forandringer: jordbrugeren har forstået at udvælge de optimale miljøkendetegn og -betingelser, har erhvervet en særlig faglig kunnen og har skabt et landskab, der er kendetegnende for produktionsområdet.

Henvisning til offentliggørelsen af varespecifikationen

(Artikel 6, stk. 1, andet afsnit, i gennemførelsesforordning (EU) nr. 668/2014)

Den konsoliderede udgave af varespecifikationen findes på:

https://www.politicheagricole.it/flex/cm/pages/ServeBLOB.php/L/IT/IDPagina/3335.

eller direkte på webstedet for det italienske ministerium for landbrug, fødevarer, skovbrug og turisme (www.politicheagricole.it) ved at klikke på »Qualità«, dernæst på »Prodotti DOP, IGP e STG« (til venstre på skærmen) og endelig på »Disciplinari di Produzione all'esame dell'UE«.

(1) EUT L 343 af 14.12.2012, s. 1.